CELEX: 32008R1289
Language: mt
Date: 2008-12-12 00:00:00
Title: Regolament tal-Kummissjoni (KE) Nru 1289/2008 tat- 12 ta' Diċembru 2008 li jemenda r-Regolament tal-Kummissjoni (KE) Nru 809/2004 li jimplimenta d-Direttiva 2003/71/KE tal-Parlament Ewropew u tal-Kunsill fir-rigward ta' elementi relatati mal-prospetti u r-reklami (Test b’relevanza għaż-ŻEE)

19.12.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 340/17
            
         REGOLAMENT TAL-KUMMISSJONI (KE) Nru 1289/2008
   tat-12 ta' Diċembru 2008
   li jemenda r-Regolament tal-Kummissjoni (KE) Nru 809/2004 li jimplimenta d-Direttiva 2003/71/KE tal-Parlament Ewropew u tal-Kunsill fir-rigward ta' elementi relatati mal-prospetti u r-reklami
   (Test b’relevanza għaż-ŻEE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Parlament Ewropew u tal-Kunsill 2003/71/KE tal-4 ta’ Novembru 2003 dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ u li temenda d-Direttiva 2002/34/KE (1), u partikolarment l-Artikolu 7(1) tagħha,
   Billi:
   
               (1)
            
            
               Ir-Regolament (KE) Nru 1606/2002 tal-Parlament Ewropew u tal-Kunsill tad-19 ta’ Lulju 2002 rigward l-applikazzjoni ta’ standards internazzjonali tal-kontabbiltà (2) jesiġi li l-kumpaniji rregolati mil-liġi ta’ Stat Membru u li t-titoli tagħhom ikunu ammessi għall-kummerċ f’suq regolat ta’ kwalunkwe Stat Membru, jippreparaw il-kontijiet konsolidati tagħhom skond l-istandards internazzjonali tal-kontabbiltà adottati, illum komunement imsejħa Standards Internazzjonali tar-Rappurtar Finanzjarju, adottati skond ir-Regolament (KE) Nru 1606/2002 (minn hawn ′il quddiem “l-IFRS adottati”), għal kull sena finanzjarja b’bidu mill-1 ta’ Jannar 2005 jew wara dik id-data.
            
         
               (2)
            
            
               Ir-Regolament tal-Kummissjoni (KE) Nru 809/2004 tad-29 ta’ April 2004 li jimplimenta d-Direttiva 2003/71/KE tal-Parlament Ewropew u tal-Kunsill dwar l-informazzjoni inkluża fil-prospetti u kif ukoll il-format, l-inkorporazzjoni b'referenza u l-pubblikazzjoni ta' prospetti bħal dawn u d-disseminazzjoni tar-reklami (3) jesiġi li emittenti ta’ pajjiżi terzi jippreparaw l-informazzjoni finanzjarja storika fi prospetti għall-offerti ta’ titoli lill-pubbliku jew fl-ammissjoni ta’ titoli għall-kummerċ f’suq regolat f’konformità mal-IFRS adottati, jew mal-istandards nazzjonali tal-kontabbiltà ta’ pajjiż terz li jkunu ekwivalenti għal dawn l-istandards internazzjonali.
            
         
               (3)
            
            
               Għall-valutazzjoni tal-ekwivalenza bejn il-Prinċipji tal-Kontabbiltà Aċċettati Ġeneralment (GAAP) ta' pajjiż terz mal-IFRS adottati, ir-Regolament tal-Kummissjoni (KE) Nru 1569/2007 tal-21 ta’ Diċembru 2007 li jistabbilixxi mekkaniżmu għad-determinazzjoni tal-ekwivalenza għall-istandards tal-kontabbiltà applikati mill-emittenti tal-pajjiż terz ta’ titoli skond id-Direttivi 2003/71/KE u 2004/109/KE tal-Parlament Ewropew u tal-Kunsill (4) jipprovdi għad-definizzjoni tal-ekwivalenza u jistabbilixxi mekkaniżmu għad-determinazzjoni tal-ekwivalenza tal-GAAP ta' pajjiż terz. Ir-Regolament (KE) Nru 1569/2007 jesiġi ukoll li d-deċiżjoni tal-Kummissjoni tippermetti lill-emittenti Komunitarji jużaw l-IFRS adottat skond ir-Regolament (KE) Nru 1606/2002 fil-pajjiż terz konċernat.
            
         
               (4)
            
            
               Rapporti finanzjarji mfassla skond l-IFRS kif maħruġa mill-Bord Internazzjonali dwar l-Istandards tal-Kontabbiltà (IASB) lill-utenti ta' dawn ir-rapporti jagħtuhom livell suffiċjenti ta' informazzjoni biex ikunu jistgħu jagħmlu valutazzjoni informata dwar l-assi u l-obbligazzjonijiet, il-pożizzjoni finanzjarja, il-profitti u t-telf u l-prospetti ta' emittent. Għaldaqstant, huwa f'loku li emittenti ta' pajjiżi terzi jitħallew jużaw fil-Komunità l-IFRS kif maħruġa mill-IASB.
            
         
               (5)
            
            
               F′Diċembru 2007, il-Kummmissjoni kkonsultat lill-Kumitat tar-Regolaturi Ewropej tat-Titoli (CESR) rigward il-valutazzjoni teknika tal-ekwivalenza tal-Prinċipji tal-Kontabbiltà Aċċettati Ġeneralment (GAAP) tal-Istati Uniti, iċ-Ċina u l-Ġappun. F'Marzu 2008, il-Kummissjoni estendiet il-konsultazzjoni fir-rigward tal-GAAP tal-Korea t'Isfel, il-Kanada u l-Indja.
            
         
               (6)
            
            
               Fil-pariri tiegħu maħruġa f'Marzu, f'Mejju u f’Ottubru 2008 rispettivament, is-CESR irrakkomanda li l-GAAP tal-Istati Uniti u tal-Ġappun jitqiesu bħala ekwivalenti għall-IFRS għall-użu fil-Komunità. Barra minn hekk, is-CESR irrakkomanda l-aċċettazzjoni ta' rapporti finanzjarji li jużaw il-GAAP taċ-Ċina, il-Kanada, l-Korea t'Isfel u l-Indja fil-Komunità fuq bażi temporanja, sa mhux aktar tard mill-31 ta' Diċembru 2011.
            
         
               (7)
            
            
               Fl-2006, il-Bord tal-Istandards tal-Kontabbiltà Finanzjarja tal-Istati Uniti u l-IASB kkonkludew Memorandum ta' Qbil li afferma mill-ġdid lil-mira tagħhom li jkun hemm konverġenza bejn il-GAAP tal-Istati Uniti u l-IFRS, u fassal programm ta' ħidma għall-ilħiq ta' din il-mira. B'riżultat ta' dan il-programm ta' ħidma, ġew solvuti bosta differenzi kbar bejn il-GAAP tal-Istati Uniti u l-IFRS. Barra minn hekk, wara d-djalogu bejn il-Kummissjoni u s-Securities and Exchange Commission (il-Kummissjoni dwar it-Titoli u l-Kambju) tal-Istati Uniti, l-emittenti tal-Komunità li jippreparaw ir-rapporti finanzjarji tagħhom f'konformità mal-IFRS kif maħruġa mill-IASB ma għadx għandhom l-obbligu jagħmlu rikonċiljazzjoni. Għaldaqstant huwa f’loku li l-GAAP tal-Istati Uniti jitqies bħala ekwivalenti għall-IFRS adottati mill-1 ta' Jannar 2009.
            
         
               (8)
            
            
               F′Awwissu 2007, il-Bord dwar l-Istandards tal-Kontabbiltà tal-Ġappun u l-IASB ħabbru li kienu qablu li jaċċelleraw il-konverġenza billi sal-2008 jeliminaw id-differenzi maġġuri bejn il-GAAP tal-Ġappun u l-IFRS, u sa tmiem l-2011 id-differenzi li jkun għad fadal. L-awtoritajiet Ġappuniżi ma jesiġu l-ebda rikonċiljazzjoni għall-emittenti tal-Komunità li jippreparaw ir-rapporti finanzjarji tagħhom skond l-IFRS. Għaldaqstant huwa f'loku li l-GAAP tal-Ġappun jitqies ekwivalenti għall-IFRS adottati mill-1 ta' Jannar 2009.
            
         
               (9)
            
            
               skond l-Artikolu 4 tar-Regolament (KE) Nru 1569/2007, l-emittenti ta' pajjiżi terzi jistgħu jitħallew jużaw GAAP ta' pajjiżi terzi li qed jikkonverġu jew li huma impenjati li jadottaw l-IFRS jew li laħqu qbil dwar ir-rikonoxximent reċiproku mal-Komunità qabel il-31 ta' Diċembru 2008 għal perjodu tranżizzjonali li jintemm mhux aktar tard mill-31 ta' Diċembru 2011.
            
         
               (10)
            
            
               Fiċ-Ċina, l-Istandards ta' Kontabbiltà għall-Impriżi Kummerċjali huma sostanzjalment konverġuti mal-IFRS u jkopru kważi l-materji kollha fl-IFRS kurrenti. Madankollu, minħabba li l-Istandards ta' Kontabbiltà għall-Impriżi Kummerċjali japplikaw biss mill-2007, jeħtieġ li jkun hemm aktar evidenza tal-applikazzjoni korretta tagħhom.
            
         
               (11)
            
            
               Il-Bord dwar l-Istandards tal-Kontabbiltà tal-Kanada ħa impenn pubbliku f'Jannar 2006 li se jadotta l-IFRS sal-31 ta' Diċembru 2011 u qed jieħu miżuri effikaċi biex jiżgura t-tranżizzjoni għall-IFRS, f'waqtha u sħiħa, sa dik id-data.
            
         
               (12)
            
            
               Il-Kummissjoni Koreana dwar is-Superviżjoni Finanzjarja u l-Istitut Korean tal-Kontabbiltà ħadu impenn pubbliku f'Marzu 2007 li se jadottaw l-IFRS sal-31 ta' Diċembru 2011 u qed jieħu miżuri effikaċi biex jiżguraw it-tranżizzjoni għall-IFRS, f'waqtha u sħiħa, sa dik id-data.
            
         
               (13)
            
            
               Il-Gvern Indian u l-Indian Institute of Chartered Accountants impenjaw ruħhom pubblikament f'Lulju 2007 li jadottaw l-IFRS sal-31 ta' Diċembru 2011 u qed jieħdu miżuri effikaċi biex jiżguraw it-tranżizzjoni f'waqtha u sħiħa għall-IFRS sa dakinhar.
            
         
               (14)
            
            
               Filwaqt li ma għandha tittieħed l-ebda deċiżjoni finali dwar l-ekwivalenza tal-istandards tal-kontabbiltà li qed jikkonverġu mal-IFRS sakemm ma tkunx saret valutazzjoni tal-implimentazzjoni ta' dawk l-istandards tal-kontabbiltà min-naħa tal-kumpaniji u l-awdituri, huwa importanti li jingħata appoġġ għall-isforzi ta' dawn il-pajjiżi li ħadu l-impenn li jikkonverġu l-istandards tal-kontabbiltà tagħhom mal-IFRS, kif ukoll għal dawk il-pajjiżi li ħadu l-impenn li jadottaw l-IFRS. Għaldaqstant huwa f'loku li l-emittenti ta' pajjiżi terzi jitħallew jippreparaw ir-rapporti annwali u ta' kull sitt xhur tagħhom skond il-GAAP taċ-Ċina, il-Kanada, il-Korea t'Isfel jew l-Indja fil-Komunità għall-perjodu tranżizzjonali ta' mhux aktar minn 3 snin. Konsegwentement, ir-Regolament (KE) Nru 809/2004 għandu jkun emendat skond dan biex jirrifletti t-tibdiliet rigward l-użu tal-GAAP tal-Istati Uniti, il-Ġappun, iċ-Ċina, il-Kanada, il-Korea t'Isfel u l-Indja għall-preparazzjoni ta' informazzjoni finanzjarja storika min-naħa ta' emittenti ta' pajjiżi terzi, u biex jitħassru xi dispożizzjonijiet skaduti tagħha.
            
         
               (15)
            
            
               Il-Kummissjoni, bl-għajnuna teknika tas-CESR, għandha tkompli tissorvelja l-iżvilupp ta' dawk il-GAAP ta' pajjiżi terzi f'relazzjoni mal-IFRS adottati.
            
         
               (16)
            
            
               Il-pajjiżi għandhom jitħeġġu jadottaw l-IFRS. L-UE tista’ tiddeċiedi li standards nazzjonali li jkunu ġew determinati bħala ekwivalenti ma jkunux jistgħu jintużaw aktar fit-tħejjija tal-informazzjoni rikjesta skond id-Direttiva 2004/109/KE jew ir-Regolament tal-Kummissjoni (KE) Nru 809/2004 li jimplimenta d-Direttiva 2003/71/KE meta dawk il-pajjiżi rispettivi jkunu adottaw l-IFRS bħala l-uniku standard ta’ kontabbiltà tagħhom.
            
         
               (17)
            
            
               Il-miżuri stipulati f’dan ir-Rgolament huma skond l-opinoni tal-Kumitat Ewropew dwar it-Titoli,
            
         ADOTTAT DAN IR-REGOLAMENT:
   Artikolu 1
   L-Artikolu 35 tar-Regolament (KE) Nru 809/2004 huwa emendat kif ġej:
   
               (1)
            
            
               Il-paragrafi 5 u 5a għandhom jinbidlu b'dan li ġej:
               “5.   Mill-1 ta' Jannar 2009, l-emittenti ta' pajjiżi terzi għandhom jippreżentaw l-informazzjoni finanzjarja storika tagħhom skond wieħed jew l-ieħor minn dawn l-istandards tal-kontabbiltà li ġejjin:
               
                           (a)
                        
                        
                           l-Istandards Internazzjonali tar-Rappurtar Finanzjarju adottati skond ir-Regolament (KE) Nru 1606/2002;
                        
                     
                           (b)
                        
                        
                           l-Istandards Internazzjonali tar-Rappurtar Finanzjarju bil-kundizzjoni li n-noti dwar ir-rapporti finanzjarji vverifikati li jiffurmaw parti mill-informazzjoni finanzjarja storika jkun fihom stqarrija espliċita u bla riserva li dawn ir-rapporti finanzjarji jikkonformaw mal-Istandards Internazzjonali tar-Rappurtar Finanzjarju skond l-IAS 1 Preżentazzjoni ta' Rapporti Finanz jarji;
                        
                     
                           (c)
                        
                        
                           il-Prinċipji tal-Kontabbiltà Aċċettati Ġeneralment tal-Ġappun;
                        
                     
                           (d)
                        
                        
                           il-Prinċipji tal-Kontabbiltà Aċċettati Ġeneralment tal-Istati Uniti tal-Amerika.
                        
                     5a.   L-emittenti ta’ pajjiżi terzi mhumiex suġġetti għal obbligu, skond l-Anness I, punt 20.1; l-Anness IV, punt 13,1; l-Anness VII, punt 8,2; l-Anness X, punt 20.1 jew l-Anness XI, punt 11.1, li jerġgħu jirrappurtaw informazzjoni finanzjarja inkluża fi prospett u rilevanti għas-snin finanzjarji qabel is-snin finanzjarji li jibdew fl-1 ta' Jannar 2012 jew wara dik id-data, jew għal obbligu skond l-Anness VII, punt 8.2.bis; l-Anness IX, punt 11.1; jew l-Anness X, punt 20.1.bis, li jipprovdu deskrizzjoni narrattiva tad-differenzi bejn l-Istandards Internazzjonali tar-Rappurtar Finanzjarju adottati skond ir-Regolament (KE) Nru 1606/2002 u l-prinċipji tal-kontabbiltà li permezz tagħhom tkun tfasslet it-tali informazzjoni, b'rabta mas-snin finanzjarji qabel is-snin finanzjarji li jibdew fl-1 ta’ Jannar 2012 jew wara, sakemm l-informazzjoni finanzjarja storika tkun tħejjiet skond il-Prinċipji tal-Kontabbiltà Aċċettati Ġeneralment tar-Repubblika tal-Poplu taċ-Ċina, il-Kanada, ir-Repubblika tal-Korea jew ir-Repubblika tal-Indja.”;
            
         
               (2)
            
            
               il-paragrafi minn 5b sa 5e għandhom jitħassru.
            
         Artikolu 1 a
   Il-Kummissjoni, bl-għajnuna teknika tas-CESR, għandha tkompli tissorvelja l-isforzi magħmula minn pajjiżi terzi fit-tqarrib lejn il-qlib għall-IFRS u żżomm għaddej djalogu attiv mal-awtoritajiet matul il-proċess ta' konverġenza. Il-Kummissjoni għandha tressaq rapport dwar il-progress li jsir f'dan ir-rigward lill-Parlament Ewropew u lill-Kumitat Ewropew dwar it-Titoli (ESC) matul l-2009. Il-Kummissjoni għandha wkoll tirraporta bla dewmien lill-Kunsill u lill-Parlament Ewropew jekk iqumu sitwazzjonijiet fejn emittenti tal-UE fil-ġejjieni jkollhom l-obbligu jirrikonċiljaw ir-rapporti finanzjarji tagħhom mal-GAAP tal-ġuriżdizzjoni barranija kkonċernata.
   Artikolu 1 b
   Id-dati mħabbra pubblikament minn pajjiżi terzi dwar qlib għall-IFRS għandhom iservu ta' dati ta' referenza għat-tħassir tar-rikonoxximent ta’ ekwivalenza għal dawk il-pajjiżi terzi.
   Artikolu 2
   Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Għandu japplika mill-1 ta’ Jannar 2009.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, 12 ta’ Diċembru 2008.
      
         
            Għall-Kummissjoni
         
         Charlie McCREEVY
         
            Membru tal-Kummissjoni
         
      
   
   
      (1)  ĠU L 345, 31.12.2003, p. 64.
   
      (2)  ĠU L 243, 11.9.2002, p. 1.
   
      (3)  ĠU L 149, 30.4.2004, p. 1.
   
      (4)  ĠU L 340, 22.12.2007, p. 66.